## Zakon o preuzimanju saveznih zakona u oblasti pomorske i unutarnje plovidbe koji se u Republici Hrvatskoj primjenjuju kao republički zakoni

### NN 53/1991 (8.10.1991.), Zakon o preuzimanju saveznih zakona u oblasti pomorske i unutarnje plovidbe koji se u Republici Hrvatskoj primjenjuju kao republički zakoni

# SABOR REPUBLIKE HRVATSKE

Na temelju članka 89. Ustava Republike Hrvatske a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o preuzimanju saveznih zakona u oblasti pomorske i unutarnje plovidbe koji se u Republia Hrvatskoj primjenjuju kao republički zakoni

Proglašavam Zakon o preuzimanju saveznih zakona u oblasti pomorske i
unutarnje plovidbe koji se u Republici Hrvatskoj primjenjuju kao republički
zakoni, kojeg je Sabor Republike Hrvatske donio na sjednicama Vijeća udruženog
rada 26. lipnja 1991., Vijeća općina 26. lipnja 1991. i Društveno-političkog
vijeća 26. lipnja 1991. godine:

Klasa: 011-01/91 -01 /78

Urbroj: 71-91-1.

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju saveznih zakona u oblastima pomorske i unutarnje plovidbe koji se u Republici Hrvatskoj primjenjuju kao republički zakoni

Članak 1.

Preuzimaju se i primjenjuju se u Republici Hrvatskoj kao republički
zakoni:

1. Zakon o pomorskoj i unutrašnjoj plovidbi ("Službeni list SFRJ",
br. 22/77, 13/82, 30/85, 80/89 i 29/90),

2. Zakon o Jugoslavenskom registru brodova ("Službeni list SFRJ",
br. 6/89):

3. Zakon o Ustanovi za održavanje pomorskih plovnih putova ("Službeni
list SFRJ", br. 50/74, 17/81 i 46/88) i

4. Zakon o obalnom moru i epikontinentalnom pojasu Socijalističke Federativne
Republike Jugoslavije ("Službeni list SFRJ", br. 49/87 i 57/89).

Članak 2.

Stavljaju se izvan snage u Republici Hrvatskoj:

1. odredbe članka 36. stavka 2., članka 114. stavka 3., članka 163.,
članka 164, članka 165, članka 1015, članka 1016, članka 1017, članka 1038,
članka 1039, članka 1040, članka 1041, članka 1042, članka 1043. i članka
1045. Zakona o pomorskoj i unutarnjoj plovidbi ("Službeni list SFRJ",
br 22/77, 13/82, 30/85, 80/89 i 29/90);

2. odredbe članka 10, članka 11, stavka 2., članka 21, članka 22. i
članka 23. Zakona o Jugoslavenskom registru brodova ("Službeni list
SFRJ", br. 6/89);

3. odredbe članka 5, članka 16, članka 20. i članka 21. Zakona o Ustanovi
za održavanje pomorskih plovnih putova ("Službeni list SFRJ",
br. 50/74, 17/81 i 46/88) i

4. odredbe članka 39. i članka 40. Zakona o obalnom moru i epikontinentalnom
pojasu Socijalističke Federativne Republike Jugoslavije ("Službeni
list SFRJ", br: 49/87 i 57/89).

Članak 3.

Savezni propisi doneseni za izvršenje zakona iz članka 1. ovoga zakona
preuzimaju se i primjenjuju u Republici Hrvatskoj kao republički propisi,
ako su u suglasnosti s Ustavom Republike Hrvatske i ovim zakonom.

Članak 4.

Ovlaštenja saveznih organa za izvršenje i primjenu zakona iz članka
1. i propisa iz članka 3. ovoga zakona postaju ovlštenja republičkih organa
u okviru njihovih ovlasti utvrđenih zakonom tako da:

- ovlaštenja Saveznog izvršnog Vijeća postaju ovlaštenja Vlade Republike
Hrvatske,

- ovlaštenja saveznog organa uprave nadležnog zee poslove saobraćaja
i veza postaju ovlaštenja Ministarstva pomorstva odnosno Ministarstva prometa
i veza,

- ovlaštenja saveznog organa uprave za vanjske poslove postaju ovlaštenja
Ministarstva inozemnih poslova,

- ovlaštenja Saveznog sekretarijata za unutarnje poslove postaju ovlaštenja
Ministarstva unutarnjih poslova,

- ovlaštenja Saveznog sekretarijata za narodnu obranu postaju ovlaštenja
Ministarstva obrane i

- ovlaštenja saveznog organa uprave postaju ovlaštenja republičkog organa
uprave.

Članak 5.

Ovlašćuje se Vlada Republihe Hrvatske da svojim uredbama uredi pitanja:

1. razgraničenja teritorijalnog mora i epikontinentalnog pojasa (u Zakonu
o obalnom moru i epikontinentalnom pojasu),

2. naziva, pravnog statusa i načina upravljanja u Registru brodova (u
Zakonu o registru brodova),

3. naziva pravnog statusa i načina upravljanja u Ustanovi za održavanje
pomorskih plovnih putova (u Zakonu o Ustanovi za održavanje pomorskih plovnih
putova) i

4. druga pitanja koja proizlaze iz provođenja navedenih zakona.

Članak 6.

Ovaj zakon stupa na snagu danom objave u "Narodnim novinama".

Klasa: 342-01 /91-01 /02

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić v. r.**

Zakon, NN 53/1991-1285
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)